Az állampolgári jogok országgyűlési biztosa általános helyettesének
Jelentése
az OBH 4704/2006. számú ügyben

Előadó: dr. Hajas Barnabás
Az eljárás megindulása
Hivatalunkhoz újabb panasszal fordult a Tettrekész Magyar Rendőrség Szakszervezetének titkára azt sérelmezve, hogy az országos rendőrfőkapitány – egyes hozzászólások rasszista tartalma miatt – határozatlan időre felfüggesztette a „Holdudvar” nevű rendőrségi intranetes fórum működését. Tekintettel arra, hogy az újabb beadványban felvetett probléma alapján a jogállamiság elve (Alkotmány 2. § (1) bekezdés), továbbá az emberi méltósághoz (Alkotmány 54. § (1) bekezdés), a szabad véleménynyilvánításhoz való jog (Alkotmány 61. § (1) bekezdés) és a diszkrimináció tilalma (Alkotmány 70/A. §) sérelmének, illetve közvetlen veszélyének gyanúja nem volt kizárható, vizsgálatot rendeltem el. Annak eredményes befejezése érdekében az igazságügyi és rendészeti minisztert vizsgálat tartására és a rendelkezésre álló iratok megküldésére kértem. Eljárásom során figyelembe vettem a „Holdudvar” működését érintő korábbi, OBH 4765/2005. számú vizsgálatomról készült jelentésemben foglaltakat.

A megállapított tényállás
Az országos rendőrfőkapitány a „Holdudvar” működését 2006. október 11. napján, a megjelent rasszista hozzászólások miatt határozatlan időre, az elrendelt fegyelmi vizsgálat eredményének megismeréséig felfüggesztette. Az igazságügyi és rendészeti miniszter szerint a korlátozás valamennyi rendőri szervet érintette, azonban nem jelentette a véleménynyilvánítás sérelmét, ugyanis egyéb rendőrségi fórumok működése zavartalan volt a felfüggesztés ideje alatt.
Az igazságügyi és rendészeti miniszter – az Országos Rendőr-főkapitányságtól kapott tájékoztatás alapján – arról tájékoztatott, hogy a fórummal kapcsolatos moderátori tevékenység azért nem volt kielégítő, mert a teljes fórum moderálását mindösszesen két moderátor és három önkéntes végezte. Ez a létszám, valamint a moderátorok koordinálatlansága nem tette lehetővé az igen nagy számú topicot tartalmazó fórum teljeskörű felügyeletét. 
Az országos rendőrfőkapitány munkabizottságot (a továbbiakban: Munkabizottság) hozott létre, amely a Holdudvar működtetésével, valamint megszüntetésével kapcsolatos kérdéseket vizsgált meg. A Munkabizottság részletesen vizsgálta, hogy hogyan lehetne elérni, hogy a rendőrség intranetes fórumain ne jelenjenek meg mások jogait sértő hozzászólások. Vizsgálták a Holdudvar és egyéb intranetes fórumok változatlan formában történő továbbműködtetésének, a Holdudvar megszüntetésének, a Holdudvart érintő esetleges korlátozások bevezetésének, valamint a Holdudvar kizárólagos fórummá tételének lehetőségét. A Munkabizottság jelentésének III. pontjában javaslatokat fogalmazott meg a probléma megelőzésére. Így: a Holdudvar kizárólagos fórumként való továbbműködtetését és annak során a moderátori feladatok biztosítását, a felhasználók azonosítását lehetővé tévő regisztrációt, a felhasználás szabályainak rögzítését és azoknak a felhasználókkal való megismertetését, valamint a fórumhasználat szabályainak megsértése esetén progresszív „szankciók” alkalmazását (hozzászólás, topic törlése, felhasználó átmeneti, illetve végleges kitiltása a fórumról) javasolta. 
Az igazságügyi és rendészeti miniszter megítélése szerint a Munkabizottság által javasolt, és az országos rendőr-főkapitány által elfogadott megoldás (a Holdudvarnak mint kizárólagos fórumnak a fenti elvek szerint való működtetése) egyaránt biztosítja a rendőrök véleménynyilvánítási szabadságának érvényesülését, a fórumon megjelenő hozzászólások kontrollját. Ennek megvalósítása érdekében elkészült a Rendőrség internetes honlapja és intranet-hálózata működtetéséről, valamint az Internet rendőrségi igénybevételének szabályairól szóló 3/2006. (II. 23.) ORFK utasítás módosítása is. Az ügyben a miniszter további intézkedést nem kíván tenni.

Érintett alkotmányos jogok
A Magyar Köztársaság Alkotmánya
2. § (1) A Magyar Köztársaság független, demokratikus jogállam.
8. § (1) A Magyar Köztársaság elismeri az ember sérthetetlen és elidegeníthetetlen alapvető jogait, ezek tiszteletben tartása és védelme az állam elsőrendű kötelessége.
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
61. § (1) A Magyar Köztársaságban mindenkinek joga van a szabad véleménynyilvánításra, továbbá arra, hogy a közérdekű adatokat megismerje, illetőleg terjessze.

A vizsgálat megállapításai
1. Hasonlóan a már hivatkozott, OBH 4765/2005. számú jelentésemhez, eljárásom során azt vizsgáltam, hogy a Rendőrség a Holdudvar működtetésével összefüggésben érintett személyi állományával szemben miként tett eleget a Rendőrségről szóló 1994. évi XXXIV. törvény (Rtv.) 2. § (1) bekezdésében foglalt kötelezettségének. (A Rendőrség védelmet nyújt az életet, a testi épséget, a vagyonbiztonságot közvetlenül fenyegető vagy sértő cselekménnyel szemben, felvilágosítást és segítséget ad a rászorulónak. A Rendőrség tiszteletben tartja és védelmezi az emberi méltóságot, óvja az ember jogait)
2. Elfogadtam az igazságügyi és rendészeti miniszter tájékoztatását, miszerint a rendőri állomány részére a felfüggesztés tartama alatt más, hasonló célt szolgáló belső (intranetes) fórumok tovább működtek, ilyen formában az intézkedés nem okozott a véleménynyilvánítás szabadságával összefüggő visszásságot. 
3. Az OBH 4765/2005. számú jelentésemben a következőket fejtettem ki: „Áttekintettem azt is, hogy miként tehetne eleget a Rendőrség a Holdudvar üzemeltetése során az emberi méltóság megóvására vonatkozó Rtv. 2. §-ából eredő feladatának úgy, hogy közben a véleménynyilvánítást csak a szükségesség/arányosság/alkalmasság követelményeinek messzemenően megfelelő mértékben és módon korlátozzák. Álláspontom szerint a hozzászólások ún. moderálására kizárólag utólag, indokolt, konkrét alapjoggal összefüggő sérelem megszüntetése, vagy éppen a Hszt. már idézett 18. § (4) bekezdésében foglalt követelmény biztosítása érdekében, a törlés tényének valamint okának megjelölésével kerülhet sor. (Az ún. előmoderálás, vagyis amikor a hozzászólás kizárólag annak jóváhagyása után jelenhet meg, ugyancsak alkalmas lenne arra, hogy a véleménynyilvánítási szabadsággal összefüggő visszásságot okozzon!) Hangsúlyozom azt is, hogy – éppen a Rtv. 2. §-a alapján – az említett moderálás nem pusztán joga, hanem kötelessége is a Holdudvar üzemeltetőjének. Amennyiben ezt elmulasztja, az emberi méltósághoz való joggal összefüggő visszásság közvetlen veszélyét okozza. Megjegyzem, hogy régóta adott annak technikai lehetősége, hogy az emberi méltóságot sértő, vagy éppen a Hszt. 18. § (4) bekezdésével ellentétes hozzászólások szerzőjét a Holdudvar üzemeltetője beazonosítsa.”
Jelen vizsgálatom során megállapítottam, hogy a rendőrség moderálási tevékenysége „nem volt kielégítő” azt követően sem, miután az OBH 4765/2005. számú jelentésemben erre már rámutattam. A Holdudvaron továbbra is megjelentek az emberi méltóságot sértő hozzászólások. A Rendőrség azzal, hogy korábbi gyakorlatán nem változtatott, fenntartotta az emberi méltósághoz való joggal összefüggő visszásság okozásának lehetőségét, és – szükséges számú moderátor hiányában – nem teljesítette maradéktalanul objektív alapjogvédelmi kötelezettségét sem.

Intézkedéseim
A megállapított alkotmányos joggal összefüggő visszásságra tekintettel az Obtv. 21. § (1) bekezdése alapján kezdeményezem az országos rendőr-főkapitánynál, hogy fordítson kiemelt figyelmet a Holdudvar megfelelő moderálására (az ne elvont társadalmi érdekre hivatkozva, hanem indokolt, konkrét alapjoggal összefüggő sérelem megszüntetése, vagy a Hszt. 18. § (4) bekezdésében foglalt követelmény biztosítása érdekében, a törlés tényének valamint okának megjelölésével történjen).

Budapest, 2007. március 21.
Takács Albert sk.